AQ ยันไร้กระทบ! หลังศาลอุทธรณ์พิพากษายืนตามศาลชั้นต้น
AQ ยันไร้กระทบ! หลังศาลอุทธรณ์พิพากษายืนตามศาลชั้นต้น
7 ธ.ค. 2561

บริษัท เอคิว เอสเตท จำกัด (มหาชน) หรือ AQ เปิดเผยข้อมูลผ่านตลาดหลักทรัพย์แห่งประเทศไทย (SET) ระบุว่า ตามที่ศาลชั้นต้นมีคำพิพากษาคดีแพ่ง หมายเลขดำที่ ธ268/2549 คดีหมายเลขแดงที่ ธ2687/2550 ระหว่าง ธนาคารกรุงไทย จำกัด (มหาชน) หรือ KTB โจทก์ กับ บริษัท โกลเด้น เทคโนโลยี่ อินดัสเทรียล พาร์ค จำกัด จำเลยที่ 1 ที่บริษัทฯได้รายงานให้ตลาดหลักทรัพย์ฯ ทราบแล้วเมื่อวันที่ 28 กันยายน 2560 ตามหนังสือเลขที่ ตล.044/2560 แล้วนั้น
ทั้งนี้ จำเลยที่ 1 ได้ยื่นอุทธรณ์คำพิพากษาดังกล่าว โดยศาลอุทธรณ์รับไว้เมื่อวันที่ 22 พฤษภาคม 2561 ให้รับฟ้องแย้งของจำเลยที่ 1 วันที่ 21 กันยายน 2561 ศาลอุทธรณ์ได้มีคำพิพากษาลงเป็นคดีหมายเลขดำที่ 836-837/2561 คดีหมายเลขแดงที่ 12786-12787/2561 โดยพิพากษาดังนี้
– ให้ยกฟ้องแย้งของจำเลยที่ 1 ค่าฤชาธรรมเนียมในชั้นฟ้องแย้งไม่สามารถเรียกคืนได้
– สำหรับชั้นอุทธรณ์ระหว่างโจทก์กับจำเลยที่ 1 ศาลอุทธรณ์พิพากษาตามศาลชั้นต้น
โดยบริษัทฯ ได้รับทราบผลคำพิพากษาดังกล่าวจากทนายความผู้รับผิดชอบเมื่อวันที่ 15 พฤศจิกายน 2561 สำหรับเรื่องการฏีกา บริษัท โกลเด้น เทคโนโลยี่ อินดัสเทรียล พาร์ค จำกัด อยู่ในขั้นตอนหารือถ้ามีความคืบหน้าจะรายงานให้ทราบอีกครั้ง
อย่างไรก็ดี AQ เปิดเผยว่า ผลคำพิพากษาของศาลอุทธรณ์นี้ มิได้มีผลต่อบริษัทฯแต่อย่างใด เนื่องจากบริษัทฯมิได้ถูกฟ้องเป็นคู่ความในคดีนี้